CELEX: 32015D0541
Language: el
Date: 2015-03-24 00:00:00
Title: Απόφαση (ΕΕ) 2015/541 του Συμβουλίου, της 24ης Μαρτίου 2015 , για την κατάργηση της απόφασης 2011/492/ΕΕ σχετικά με την ολοκλήρωση της διαδικασίας διαβουλεύσεων με τη Δημοκρατία της Γουινέας-Μπισάου βάσει του άρθρου 96 της συμφωνίας εταιρικής σχέσης ΑΚΕ-ΕΕ

1.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 88/13
            
         ΑΠΌΦΑΣΗ (ΕΕ) 2015/541 ΤΟΥ ΣΥΜΒΟΥΛΊΟΥ
   της 24ης Μαρτίου 2015
   για την κατάργηση της απόφασης 2011/492/ΕΕ σχετικά με την ολοκλήρωση της διαδικασίας διαβουλεύσεων με τη Δημοκρατία της Γουινέας-Μπισάου βάσει του άρθρου 96 της συμφωνίας εταιρικής σχέσης ΑΚΕ-ΕΕ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ), αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 (1) («συμφωνία εταιρικής σχέσης ΑΚΕ-ΕΕ»), όπως τροποποιήθηκε (2), και ιδίως το άρθρο 96,
   Έχοντας υπόψη την εσωτερική συμφωνία μεταξύ των εκπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τα μέτρα που πρέπει να ληφθούν και τις διαδικασίες που πρέπει να τηρηθούν σχετικά με την εφαρμογή της συμφωνίας εταιρικής σχέσης ΑΚΕ-ΕΕ (3), και ιδίως το άρθρο 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2011/492/ΕΕ του Συμβουλίου (4), περατώθηκαν οι διαβουλεύσεις με τη Δημοκρατία της Γουινέας-Μπισάου δυνάμει του άρθρου 96 της συμφωνίας εταιρικής σχέσης ΑΚΕ-ΕΕ και ελήφθησαν κατάλληλα μέτρα, όπως ορίζεται στο παράρτημα της εν λόγω απόφασης.
            
         
               (2)
            
            
               Τα εν λόγω κατάλληλα μέτρα παρατάθηκαν μέχρι τις 19 Ιουλίου 2013 με την απόφαση 2012/387/ΕΕ (5) του Συμβουλίου και, στη συνέχεια, μέχρι τις 19 Ιουλίου 2014 με την απόφαση 2013/385/ΕΕ του Συμβουλίου (6). Με την απόφαση 2014/467/ΕΕ του Συμβουλίου (7) παρατάθηκε η ισχύς της απόφασης 2011/492/ΕΕ του Συμβουλίου κατά ένα έτος, μέχρι τις 19 Ιουλίου 2015, αλλά ανεστάλη η εφαρμογή των κατάλληλων μέτρων.
            
         
               (3)
            
            
               Στις 13 Απριλίου και στις 18 Μαΐου 2014 διεξήχθησαν στην Γουινέα-Μπισάου ειρηνικές, ελεύθερες και έγκυρες βουλευτικές και προεδρικές εκλογές και αποκαταστάθηκε η συνταγματική τάξη στη χώρα.
            
         
               (4)
            
            
               Ανεδείχθη μια ευρείας βάσεως κυβέρνηση, στρατευμένη στην υλοποίηση των αναγκαίων μεταρρυθμίσεων για την ανάπτυξη και τη σταθερότητα της χώρας, η οποία ενθαρρύνει την πρόοδο σχετικά με την υλοποίηση των δεσμεύσεων του άρθρου 96, οι οποίες καθορίζονται στην απόφαση 2011/492/ΕΕ του Συμβουλίου.
            
         
               (5)
            
            
               Η Γουινέα-Μπισάου παραμένει ασταθής και οι δημοκρατικά εκλεγμένες αρχές χρειάζονται την υποστήριξη των διεθνών εταίρων ώστε να εφαρμόσουν το πρόγραμμα μεταρρυθμίσεων της χώρας, καθώς και το αναπτυξιακό πρόγραμμα.
            
         
               (6)
            
            
               Προκειμένου η Ένωση να στηρίξει, από κοινού με άλλους διεθνείς εταίρους, τις εν εξελίξει προσπάθειες των εθνικών αρχών για τη σταθεροποίηση και την εδραίωση των δημοκρατικών θεσμών και την προώθηση της κοινωνικοοικονομικής ανάπτυξης της Γουινέας-Μπισάου, θα πρέπει να καταργηθεί η απόφαση 2011/492/ΕΕ του Συμβουλίου.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2011/492/ΕΕ του Συμβουλίου καταργείται.
   Άρθρο 2
   Η επιστολή στο παράρτημα της παρούσας απόφασης αποστέλλεται στις αρχές της Γουινέας-Μπισάου.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 24 Μαρτίου 2015.
      
         
            Για το Συμβούλιο
         
         
            Ο Πρόεδρος
         
         E. RINKĒVIČS
      
   
   
      (1)  ΕΕ L 317 της 15.12.2000, σ. 3.
   
      (2)  Συμφωνία για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των μελών της αφετέρου, η οποία υπεγραφη στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 3).
   
      (3)  ΕΕ L 317 της 15.12.2000, σ. 376, όπως τροποποιήθηκε στην Εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για την τροποποίηση της εσωτερικής συμφωνίας της 18ης Σεπτεμβρίου 2000, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (ΕΕ L 247 της 9.9.2006, σ. 48).
   
      (4)  Απόφαση 2011/492/ΕΕ του Συμβουλίου, της 18ης Ιουλίου 2011, σχετικά με την περάτωση των διαβουλεύσεων με τη Δημοκρατία της Γουινέας-Μπισάου δυνάμει του άρθρου 96 της συμφωνίας εταιρικής σχέσης ΑΚΕ-ΕΕ (ΕΕ L 203 της 6.8.2011, σ. 2)
   
      (5)  Απόφαση 2012/387/ΕΕ του Συμβουλίου, της 16ης Ιουλίου 2012, για την παράταση της περιόδου εφαρμογής των κατάλληλων μέτρων της απόφασης 2011/492/ΕΕ (ΕΕ L 187 της 17.7.2012, σ. 1).
   
      (6)  Απόφαση 2013/385/ΕΕ του Συμβουλίου, της 15ης Ιουλίου 2013, για την παράταση της περιόδου εφαρμογής των κατάλληλων μέτρων της απόφασης 2011/492/ΕΕ (ΕΕ L 194 της 17.7.2013, σ. 6)
   
      (7)  Απόφαση του Συμβουλίου 2014/467/EΕ της 14ης Ιουλίου 2014, για την παράταση ισχύος της απόφασης 2011/492/ΕΕ και την αναστολή της εφαρμογής των κατάλληλων μέτρων της (ΕΕ L 212 της 18.7.2014, σ. 12).
   
      ΠΑΡΑΡΤΗΜΑ
      
         Επιστολή από την Ένωση στις αρχές της Γουινέας-Μπισάου
      
      Προς τον Πρόεδρο της Δημοκρατίας της Γουινέας-Μπισάου,
      Προς τον Πρωθυπουργό της Δημοκρατίας της Γουινέας-Μπισάου,
      Κύριοι,
      Η Ευρωπαϊκή Ένωση (ΕΕ) κρίνει ιδιαίτερα ενθαρρυντικά τα επιτεύγματα της Γουινέας-Μπισάου κατά το προηγούμενο έτος. Η χώρα έκανε ένα αποφασιστικό βήμα όταν διεξήγαγε ειρηνικές και αξιόπιστες γενικές εκλογές τον Απρίλιο και τον Μάιο του 2014, αναδεικνύοντας δημοκρατικά εκλεγμένες αρχές, μεταξύ των οποίων μια κυβέρνηση ευρείας αντιπροσώπευσης που πιστεύουμε ότι έχει στρατευθεί στην ανασυγκρότηση της χώρας, στην ενίσχυση των δημοκρατικών θεσμών της και στη μετάβαση προς την κοινωνικοπολιτική σταθερότητα και την οικονομική ανάπτυξη.
      Ενόψει της αποκατάστασης της συνταγματικής τάξης και της προόδου προς την πραγμάτωση των δεσμεύσεων της Γουινέας-Μπισάου οι οποίες απορρέουν από το άρθρο 96 της συμφωνίας του Κοτονού, καθώς και της στράτευσής σας στη συνέχιση της εφαρμογής τους πραγματοποιώντας τις αναγκαίες μεταρρυθμίσεις και αναλαμβάνοντας κατάλληλη δράση, έχουμε την ευχαρίστηση να σας πληροφορήσουμε ότι καταργήθηκαν τα μέτρα, τα οποία από το 2011 έχουν περιορίσει το πεδίο εφαρμογής της αναπτυξιακής συνεργασίας της ΕΕ με τη Δημοκρατία της Γουινέας-Μπισάου. Επαναλαμβάνουμε λοιπόν πλήρως τη συνεργασία μας με τη χώρα σας.
      Δεδομένου ότι η Γουινέα-Μπισάου αντιμετωπίζει ακόμη πολλά πολιτικά και κοινωνικοοικονομικά προβλήματα, θα θέλαμε να σας ενθαρρύνουμε στην κατεύθυνση της ενότητας και εξακολούθησης των προσπαθειών για την ενίσχυση των δημοκρατικών θεσμών, την ουσιαστική μεταρρύθμιση του τομέα της ασφάλειας, την ενίσχυση του κράτους δικαίου, την καταπολέμηση της διαφθοράς, της ατιμωρησίας και της παράνομης διακίνησης ναρκωτικών, καθώς και της προώθησης της βιώσιμης ανάπτυξης. Η ΕΕ είναι στο πλευρό σας και στηρίζει όλες τις προσπάθειες που καταβάλλονται προς την κατεύθυνση αυτή.
      Πράγματι, η άρση των κατάλληλων μέτρων δυνάμει του άρθρου 96 της συμφωνίας του Κοτονού μας επιτρέπει να σας συνδράμουμε στη διοργάνωση της Στρογγυλής Τραπέζης με θέμα τη Γουινέα- Μπισάου στις 25 Μαρτίου 2015 στις Βρυξέλλες και να συμβάλουμε ολόψυχα στην επιτυχία της.
      Επιπλέον, θα συνεχίσουμε τη φάση διαβούλευσης και προετοιμασίας του 11ου Ευρωπαϊκού Ταμείου Ανάπτυξης με την κυβέρνησή σας με σκοπό την υπογραφή, το συντομότερο δυνατόν, του εθνικού ενδεικτικού προγράμματος που θα σας στηρίξει στην υλοποίηση του φιλόδοξου μεταρρυθμιστικού σας προγράμματος.
      Τέλος, προσβλέπουμε όχι μόνο σε πλήρη αποκατάσταση των σχέσεων με τη Δημοκρατία της Γουινέας-Μπισάου μέσω της ανάπτυξης, αλλά και στην ενίσχυση του πολιτικού μας διαλόγου βάσει του άρθρου 8 της συμφωνίας του Κοτονού.
      
         Με τιμή,
         
            
               Για το Συμβούλιο
            
            F. MOGHERINI
            
               Ύπατη εκπρόσωπος της Ευρωπαϊκής Ένωσης για την Εξωτερική Πολιτική και Πολιτική Ασφαλείας
            
         
         
            
               Για την Επιτροπή
            
            N. MIMICA
            
               Επίτροπος